Diari Oficial de la Generalitat Valenciana


Sumari del DOGV 2793, del 17-07-1996 (1996/838816)

RESOLUCIÓ de 21 de maig de 1996, del conseller d'Obres Públiques, Urbanisme i Transports, per la qual s'aprova definitivament el Pla Especial de Protecció del Front Marítim del Cap del municipi de Santa Pola.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2793

Data del DOGV
:   17-07-1996

Secció del DOGV
:   ALTRES DISPOSICIONS

Número del document
:   1996/838816


Data del document
:   21-05-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIó de 21 de maig de 1996, del conseller d'Obres Públiques, Urbanisme i Transports, per la qual s'aprova definitivament el Pla Especial de Protecció del Front Marítim del Cap del municipi de Santa Pola.   
Vist l'expedient relatiu al projecte de Pla Especial de Protecció del Front Marítim del Cap del municipi de Santa Pola (Alacant) i de conformitat amb els següents,  
Antecedents de fet  
Primer  
L'Ajuntament de Santa Pola, en la sessió plenària de 28 d'agost de 1995, va acordar-ne l'aprovació provisional, després de complir el tràmit d'exposició pública mitjançant els anuncis apareguts en el Diari Oficial de la Generalitat Valenciana, el 28 de febrer de 1995, i en un diari d'àmplia difusió en la localitat, l'11 de febrer de 1995. Durant aquest període d'informació pública es van presentar 31 al·legacions, que l'Ajuntament ha estimat parcialment.  
Segon  
La documentació està integrada per una memòria informativa i justificativa, plànols d'informació i d'ordenació. També hi ha en l'expedient informes favorables de l'Oficina del Pla de Carreteres i de la Divisió de Ports i Costes de la Direcció General d'Obres Públiques d'aquesta Conselleria; de la Conselleria d'Agricultura i Medi Ambient, i de la Direcció General de Costes del MOPTMA (ara Ministeri de Foment).  
Tercer  
La Comissió Territorial d'Urbanisme d'Alacant, reunida en la sessió d'11 de desembre de 1995, va emetre un informe favorable sobre l'aprovació definitiva d'aquest expedient però va supeditar-ne la tramesa al conseller d'Obres Públiques, Urbanisme i Transports fins que s'esmenaren una sèrie d'objeccions advertides en el document. I, el president de la Comissió esmentada, el 9 d'abril de 1996, a la vista de la documentació presentada per l'Ajuntament de Santa Pola el 14 de març de 1996, va considerar complertes les condicions que establia l'acord d'11 de desembre de 1995.  
Fonaments de dret  
Primer  
Respecte del procediment, en aquest cas, s'han complit les prescripcions legalment establides per a la tramitació dels plans especials d'aquesta mena, que estan constituïdes pels articles 38 i 39 per remissió del 55 de la Llei 6/1994, Reguladora de l'Activitat Urbanística. També s'han sol·licitat els diferents informes preceptius.  
Segon  
Pel que fa al fons de l'assumpte, seguint el desenvolupament que estableix el pla general que considera necessari tractar per mitjà de plans especials aquesta zona del parc natural, es presenta l'expedient de referència seguint les pautes de l'article 24 de la Llei 6/1994 com a complement, desenvolupament o millora del planejament vigent.  
La zona afectada per aquesta actuació té una longitud aproximada de 5.500 metres lineals i una amplària que varia entre els 300 i 600 metres i limita al nord, amb la carretera que des dels Arenals del Sol accedeix a Gran Alacant; al sud, amb Santa Pola de l'est; a l'est, amb el terme municipal d'Elx i el mar, i a l'oest, amb la cornisa del cap i les parcel·les edificables de Gran Alacant.  
El sòl, que no es quantifica, està classificat pel pla general com a no urbanitzable d'especial protecció: forest i dunes, amb l'excepció de dos enclavaments, el ST1, sector de sòl urbanitzable programat amb una superfície de 61.700 m2, i el sector RT 3 de sòl urbanitzable no programat de 35.500 m2. Els dos sectors estan inclosos, almenys en un 70%, en la zona d'afectació de costa de 100 metres i «tot i que es considera convenient la seua reclassificació com a sòl no urbanitzable» la cosa certa és que no s'aborda en aquesta actuació i no sembla coherent.  
L'objectiu primordial del pla especial és detenir el deteriorament ambiental de la zona i establir els criteris bàsics per a la recuperació. Hi ha 65 construccions entre les quals 39 són habitatges, una caserna i una ermita. Es prohibeix l'ús residencial però s'admeten en zones indicades instal·lacions per a bar sense cuina; lavabos, infermeria i serveis d'informació i vigilància, etc. amb caràcter temporal. S'indiquen usos d'acampada, es restringeix l'accés rodat, es prohibeix l'accés a determinades zones indicades en el plànol i es diu que en una ordenança «s'establiran els aspectes operatius relatius a sistemes de vigilància, seguiment d'incidències i penalitzacions».  
També s'estableix un règim específic per a les edificacions que hi havia abans d'aquest pla especial.  
Tercer  
D'acord amb l'article 40.2 de la Llei 6/1994, Reguladora de l'Activitat Urbanística, no hi ha objeccions ni impediments urbanístics legals que entrebanquen l'aprovació definitiva d'aquest pla especial.  
Quart  
El conseller d'Obres Públiques, Urbanisme i Transports és competent per a l'aprovació definitiva d'aquest expedient, en virtut del que estableix l'article 6.d del Reglament dels òrgans Urbanístics de la Generalitat Valenciana, aprovat pel Decret 77/1996, de 16 d'abril, del Govern Valencià.  
Vistos els preceptes legals esmentats i la resta de normativa aplicable, d'acord amb l'informe de la Comissió Territorial d'Urbanisme d'Alacant, resolc:   
Aprovar definitivament el Pla Especial de Protecció del Front Marítim del Cap del municipi de Santa Pola.  
Aquesta resolució entra en vigor el mateix dia de la publicació en el Diari Oficial de la Generalitat Valenciana.  
Contra aquesta resolució, que exhaureix la via administrativa, es podrà interposar un recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la notificació d'aquesta. Per a la interposició d'aquest recurs, és requisit imprescindible que, prèviament, el recurrent en comunique a aquest òrgan la interposició. Tot això de conformitat amb el que estableixen els articles 57.2.f) i 58 de la Llei Reguladora de la Jurisdicció Contenciosa Administrativa, i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això, sense perjudici que es puga interposar qualsevol altre recurs que s'estime escaient.  
València, 21 de maig de 1996.- El conseller d'Obres Públiques, Urbanisme i Transports: Luis Fernando Cartagena Travesedo.